Tuis werk 'dalk geen werk' | Netwerk24
09 Mei 2021 00:43
Joernaliste by 'n Amerikaanse tydskrif weier om artikels aanlyn te publiseer nadat hul baas gesê het dié wat aanhou tuis werk kan afgedank word.
Werk van die huis af raak nou omstrede.
Cathy Merrill, uitvoerende hoof van Washingtonian Media, het Donderdag in The Washington Post geskryf sy is bekommerd oor die "helaas algemene kantoorwerker wat tuis wil bly werk en net by geleentheid kantoor toe kom".
Volgens haar bied sulke werkers die bestuur " 'n verleidelike ekonomiese opsie waarvan werknemers nie mag hou nie". As werknemers selde op kantoor is, "is daar vir die bestuur 'n sterk aansporing om hul status na dié van 'kontrakteur' te verander".
In plaas van 'n vaste salaris kry kontrakteurs net betaling vir die werk wat hulle doen en die bestuur hoef nie vir gesondheidsorg en ander voordele te betaal nie, het Merrill geskryf.
Werksekerheid kan volgens haar die grootste voordeel van terugkeer kantoor toe wees.
Verskeie redaksielede van die Washingtonian het in 'n reeks gekoördineerde twiets geskryf hulle sou in reaksie op haar twiet ophou om artikels te publiseer.
"As lede van die Washingtonian-redaksie wil ons hê ons uitvoerende hoof moet die risiko daarvan verstaan om ons arbeid nie te waardeer nie. Ons is ontsteld oor Cathy Merrill se openbare dreigement oor ons lewensonderhoud," lui die twiets. – Bloomberg